Nóg 'n reuse-Christusbeeld vir Brasilië | Maroela Media
Die nuwe Christus die Beskermer beeld in Rio Grande do Sul. (Foto: Silvio Avila/AFP)
'n Kop en uitgestrekte arms is verlede week by die nuwe Christusbeeld wat in die suide van Brasilië gebou word, gevoeg. Dié beeld gaan glo groter wees as die alombekende Christus die Verlosser-standbeeld wat oor Rio de Janeiro uitkyk.
Die nuwe standbeeld, wat Christus die Beskermer genoem gaan word, is sedert 2019 in die stad Encantado in die provinsie van Rio Grande do Sul in aanbou.
Volgens die Vriende van Christus-vereniging, wat die werk aan die nuwe beeld koördineer, sal die monument na verwagting teen die einde van hierdie jaar voltooi word.
"Dit gaan 'n dag van feesviering en toewyding wees," het Gilson Conzatti, plaaslike raadslid en seun van Adroaldo Conzatti, die politikus wat die idee bedink het, gesê. Adroaldo, wat die stad se burgemeester was, is in Maart dood weens Covid-19-verwante komplikasies.
Die beeld gaan glo groter wees as die Christus die Verlosser-standbeeld in Rio. (Foto: Silvio Avila/AFP)
Die standbeeld sal van hand tot hand 36 m breed wees en met sy voetstuk ingesluit 43 m hoog. Nadat dit voltooi is, sal dit een van die wêreld se hoogste standbeelde van Christus met uitgestrekte arms wees. Die Christusbeeld in Rio de Janeiro is met sy voetstuk ingesluit 38 m hoog en van hand tot hand 28 m breed.
Daar gaan ook 'n hysbak binne die Christus die Beskermer-beeld wees wat besoekers na 'n uitkykpunt naby die bokant vervoer.
Volgens die Vriende van Christus-vereniging word die projek deur vrywilligers gefinansier. Die koste verbonde aan dié projek beloop reeds $350 000 (meer as R5 miljoen).
"Ons hoop dat die beeld geloof in ongelowiges sal wek, asook toerisme in die gebied bevorder."
Ek dink dit is baie mooi en geseend sal julle wees. In SA bou hulle brons beelde van terroriste…. dalk hoekom ons land in die toestand is wat dit is
Wonder if bag of rocks can see it from the white house window?
Ek loof sommer luiddrigtig, as ek sien hoe word ons Verlosser verëer. Mag hulle wat hierdie inisiatief van die grond af gebring het, eerstehands Vader se seën en guns ontvang.